b'\n_START_ARTICLE_\nRukun Negara\n_START_PARAGRAPH_\nRukun Negara adalah ideologi kebangsaan Malaysia. Ia telah dibentuk pada 31 Ogos 1970 oleh Majlis Gerakan Negara iaitu setahun selepas berlakunya tragedi 13 Mei 1969 yang menghancurkan perpaduan dan ketenteraman negara.\n_START_SECTION_\nKepercayaan Kepada Tuhan\n_START_PARAGRAPH_\nBangsa dan Negara ini telah diwujudkan atas kepercayaan yang kukuh kepada_NEWLINE_Tuhan. Melalui kepercayaan beragama yang betul akan menjadikan bangsa dan_NEWLINE_negara ini sebagai satu bangsa dan negara yang berdaulat._NEWLINE_Perlembagaan Persekutuan memperuntukkan bahawa Islam ialah agama _NEWLINE_Persekutuan, tetapi agama dan kepercayaan-kepercayaan lain boleh diamalkan_NEWLINE_dengan aman dan tenteram di mana-mana bahagian di dalam Persekutuan._NEWLINE_Jawatankuasa penggubal Rukun Negara menyedari akan pentingnya agama dan_NEWLINE_kepercayaan kepada Tuhan dalam kehidupan manusia. Ketiadaan agama boleh_NEWLINE_meruntuhkan keperibadian seseorang dan juga sesuatu bangsa dan negara._NEWLINE_Menyedari betapa pentingnya keteguhan pegangan anggota masyarakat_NEWLINE_terhadap ajaran agama masing-masing, prinsip ini telah dipilih sebagai prinsip_NEWLINE_pertama dalam Rukun Negara.\n_START_SECTION_\nKesetiaan Kepada Raja dan Negara\n_START_PARAGRAPH_\nMalaysia mengamalkan Sistem Demokrasi Berparlimen dan Raja_NEWLINE_Berpelembagaan dengan Seri Paduka Baginda Yang di-Pertuan Agong sebagai_NEWLINE_Ketua Negara. Selaras dengan kedudukan Yang di-Pertuan Agong sebagai Raja_NEWLINE_mengikut Perlembagaan, sistem beraja juga diamalkan di setiap negeri, dan_NEWLINE_Yang Di-Pertua Negeri bagi negeri-negeri yang tidak beraja. Seri Paduka_NEWLINE_Baginda, Raja-Raja dan Yang Di-Pertua Negeri adalah merupakan lambang_NEWLINE_perpaduan rakyat._NEWLINE_Kesetiaan kepada Raja dan Negara bermaksud, bahawa setiap warganegara_NEWLINE_hendaklah menumpukan sepenuh taat setia, jujur dan ikhlas kepada Seri Paduka_NEWLINE_Baginda Yang di-Pertuan Agong. Di peringkat negeri pula, rakyat dikehendaki_NEWLINE_menumpukan taat setia kepada raja yang memerintah negeri tempat mereka_NEWLINE_bermastautin tanpa mengurangkan taat setia kepada Yang di-Pertuan Agong.\n_START_SECTION_\nKeluhuran Perlembagaan\n_START_PARAGRAPH_\nKeluhuran perlembagaan menekankan perlunya rakyat menerima, mematuhi dan mempertahankan keluhuran atau kemuliaan Perlembagaan Negara iaitu sumber perundangan yang tertinggi. Fungsinya_NEWLINE_untuk memberi perlindungan kepada setiap rakyat negara ini akan hak dan_NEWLINE_keistimewaan mereka sebagai warganegara. Setiap warga negara Malaysia_NEWLINE_dikehendaki menghormati, menghargai, serta memahami maksud dan_NEWLINE_kandungan serta latar belakang sejarah pembentukan Perlembagaan Negara._NEWLINE_Perlembagaan Negara telah digubal berasaskan kesepakatan semua kaum dan_NEWLINE_semua pihak di negara ini. Dengan demikian ia merupakan satu kontrak sosial_NEWLINE_rakyat yang tidak boleh dipersoalkan dan diganggu gugat oleh mana-mana_NEWLINE_individu atau mana-mana pihak. Perlembagaan Malaysia menentukan pola politik_NEWLINE_dan kedudukan sosio-ekonomi rakyat di negara ini. Ia adalah sumber rujukan_NEWLINE_bagi segala hal yang berkaitan dengan sistem pemerintahan, perundangan,_NEWLINE_kedudukan dan hak sosio-ekonomi rakyat.\n_START_SECTION_\nKedaulatan Undang-Undang\n_START_PARAGRAPH_\nKeadilan diasaskan atas kedaulatan undang-undang di mana setiap rakyat sama_NEWLINE_tarafnya di sisi undang-undang negara. Kebebasan asasi terjamin bagi semua_NEWLINE_warganegara Malaysia. Undang-undang negara berasaskan kepada_NEWLINE_Perlembagaan. Oleh itu kedaulatannya perlu diterima dan dipertahankan. Tanpa_NEWLINE_undang-undang, hidup bermasyarakat dan bernegara tidak aman dan stabil._NEWLINE_Oleh itu undang-undang negara dijamin pula oleh institusi kehakiman yang_NEWLINE_bebas dan berwibawa._NEWLINE_Setiap negara memerlukan undang-undang untuk mengawal dan mewujudkan_NEWLINE_satu masyarakat yang aman, stabil dan makmur. Kewujudan undang-undang_NEWLINE_akan menjamin kehidupan anggota masyarakat dapat bergerak dengan licin dan_NEWLINE_teratur tanpa sebarang kekacauan, di mana semua anggota masyarakat akan_NEWLINE_merasa selamat. Hak-hak semua rakyat boleh diamalkan dengan bebas_NEWLINE_asalkan tidak melanggar undang-undang serta perkara-perkara sebagaimana_NEWLINE_yang dijamin oleh Perlembagaan Negara.\n_START_SECTION_\nKesopanan dan Kesusilaan\n_START_PARAGRAPH_\nPrinsip ini menekankan perkembangan personaliti dan tingkah laku_NEWLINE_seseorang rakyat. Tujuannya adalah untuk membentuk warganegara yang_NEWLINE_bersopan santun dan bersusila selaras dengan kempen Budi Bahasa dan Nilai_NEWLINE_Murni yang dijalankan sekarang. Sifat individu yang bersopan santun dan_NEWLINE_bersusila adalah amat penting dalam konteks perhubungan_NEWLINE_antara satu sama lain dalam masyarakat pelbagai kaum di negara ini._NEWLINE_Sikap bersopan santun dan bersusila patut diamalkan bagi membentuk individu dan masyarakat yang berdisiplin serta bermoral tinggi yang_NEWLINE_akan mewujudkan sebuah masyarakat yang harmoni. Tatasusila ini_NEWLINE_membenci tingkah laku yang angkuh atau menyinggung perasaan seseorang atau sesuatu golongan. Tingkah laku sopan_NEWLINE_juga mengandungi suatu darjah kesusilaan yang tinggi dalam kedua-dua_NEWLINE_kehidupan persendirian dan kehidupan bernegara. Prinsip ini menjadi panduan_NEWLINE_supaya perilaku masyarakat sentiasa terpelihara dan berkembang sesuai_NEWLINE_dengan keperibadian bangsa dan nilai-nilai murni.'